Assur
        
         (Assyrias nasjonalgud)
Store norske leksikon,Historie,Verdens historie og samtidshistorie,Midtøsten,Midtøstens gamle kulturer
Assur, det gamle Assyrias nasjonalgud. Assur hadde samme navn som byen Assur og ble i tidlig tid identifisert med byen. Han ble tilbedt og påkalt som konge og var nært knyttet til den levende kongen. Han ble også sett på som både visdommens gud og dommer.
Med Assyrias voksende makt ble kongen mer personifisert og ble nå tildelt den opprinnelig sumeriske guden Enlils (Ellil) egenskaper, og etter hvert også en guddommelig familie etter mønster av Babylonias guder.I det nyassyriske riket (ca. 912–609 fvt.) knyttet de lærde skriverne ham også til de gamle skapelsesmytene, og hevdet at Assur ble til før Enlil. På denne måten ble Assur omgjort til den øverste guden i panteon. Etter at Sanherib hadde erobret Babylon i 689 fvt., innførte han en akitu-fest i Assur, der guden Assur skulle inneha den babylonske guden Marduks rolle.Hans krigerske egenskaper og evner ble sterkere fremhevet. Assur beskyttet kongen i krig. I denne rollen ble han også knyttet til Inanna/Ishtar, som også kunne opptre som en krigsgudinne. Litteratur Bottéro, Jean: Religion in Ancient Mesopotamia, Chicago og London: University of Chicago Press 2001 (1998). Leick, Gwendolyn: Mesopotamia. the Invention of the City, London, Penguin Books 2001. Van der Toorn, K.; Becking, B.; van der Horst, P. W.: (red.) Dictionary of Deities and Demons in the Bible. Leiden, Brill 1995.